Det har stormet rundt Erna Solberg etter at Tor Mikkel Wara ble permittert som justisminister for to uker siden. Torsdag ettermiddag ble det klart at Wara får avskjed i nåde og går av som justisminister.

Wara: – Det er noen som trenger meg mer

– De siste ukene har vært tøffe for min lille familie. I dag har jeg varslet Erna og Siv om at jeg ønsker å tre av som justisminister. Beslutningen er fullt og helt min egen, og beslutningen kommer fordi det er noen som trenger meg mer enn regjeringen, sier Tor Mikkel Wara til pressen.

GÅR AV: Torsdag ettermiddag ble det kjent at Tor Mikkel Wara går av som justisminister. Wara fortalte pressen at han må bruke all sin tid på å være dere for de han er mest glad i. Foto: Gunhild Hjermundrud / NRK

14. mars ble Waras samboer, Laila Anita Bertheussen, siktet for å ha tent på Waras bil, for deretter å dikte opp at noe kriminelt hadde funnet sted.

Tirsdag ettermiddag sendte PST ut en pressemelding om at Bertheussen også er mistenkt iytterligere syv trusselhendelser mot Wara, i tillegg til å være siktet for å ha tent på bilen. Bertheussen etterforskers dermed for samtlige forhold.

Erna Solberg oppgir at avgangen til Wara ikke har noe med den utvidede siktelsen til PST.

Striden rundt Black Box og Waras samboer Ekspandér faktaboks To saker pågikk parallellt i perioden desember 2018 til mars 2019: Spørsmålet om Black Box krenket privatlivets fred, og trusselsaken rundt boligen til daværende justisminister Tor Mikkel Wara og samboeren. I desember 2018 anmeldte Waras samboer, Laila Bertheussen, Black Box Teater for å ha filmet parets hus. Huset ble vist i teaterforestillingen «Ways of seeing» I perioden fra desember til mars skjedde det minst fem trusselsituasjoner rundt boligen til Wara og samboeren. Den siste episoden var 10. mars 2019, da familiens bil ble satt i brann. 13. mars siktet Oslo-politiet teaterdirektør Anne-Cécile Sibué-Birkeland og tre kunstnere for å ha krenket privatlivets fred (§ 267). Oslo tingrett godkjente ikke ransaking i denne saken, og politiet anket til lagmannsretten. 14. mars ble Laila Bertheussen pågrepet og avhørt, mistenkt for å ha tent på bilen. 18. mars frafalt siktelsen mot teateret, og Oslo-politiet trakk anken om ransaking. 23. januar 2020 ble Bertheussen tiltalt for brudd på straffelovens paragraf 115, som gjelder angrep på de høyeste statsorganenes virksomhet. Hun er også tiltalt for trusler, falsk anklage og brudd på brann- og eksplosjonsvernloven. 8. september 2020 starter saken i Oslo tingrett.

– Jeg har en liten familie som har vært der for meg i tykt og tynt. Dette valget var enkelt. Jeg vil takke Erna og Siv for tilliten jeg har fått. Jeg vil også takke til de som har sendt oss omsorg den siste tiden. Jeg skjønner dere har mange spørsmål, det kommer en tid hvor jeg skal svare, men den tiden er ikke nå. Nå er tiden for at jeg stiller opp for dem jeg er glad i, sier Wara.

Wara går av: Familien trenger meg mer enn regjeringen gjør Du trenger javascript for å se video.

Taus om ny justisminister

Tor Mikkel Wara er den fjerde justisministeren som går av siden partiet kom i regjering i 2013. På spørsmål om hva statsministeren tenker om den hurtige utbyttingen er svaret:

– Jeg hadde selvfølgelig ønsket meg mer kontinuitet. De to siste avgangene har vært veldig spesielle, men jeg føler regjeringen har ivaretatt arbeidet på dette feltet.

TAUS: Erna Solberg vil ikke si noe om hvem som blir ny justisminister etter at Wara nå går av.

På spørsmål om hvem som blir ny justisminister vil ikke Solberg svare, og opplyser om at det er kongen som skal få den beskjeden først.

– Har Jon Georg Dahle fått vite hvor lenge han skal være vikar?

– Nei, Jon Georg Dale er vikar er lenge vi har behov for å ha en vikar. Han gjør en utmerket jobb i å forvalte justisdepartementet behov og saker i regjeringen, sier Solberg.

Jon Georg Dale (Frp) fortsetter dermed som fungerende justisminister inntil en ny statsråd er utnevnt.

Wara ble utnevnt som justisminister i april i fjor etter at Sylvi Listhaug (Frp) mistet Stortingets tillit på grunn av et omstridt innlegg på Facebook. Wara kom fra jobben som seniorpartner i kommunikasjonsbyrået First House.